Puoluesihteeri Pirkkalainen gallupluvuista: Keskustan musta torstai
Keskustan historian huonoin galluptulos kertoo siitä, että keskusta ei ole onnistunut herättämään luottamusta vaikeiden aikojen keskellä, myöntää puoluesihteeri Riikka Pirkkalainen.
– Tätä ei kannata yrittää muuksi puhua, Pirkkalainen kirjoittaa Facebookissa.
Pirkkalaisen mukaan yksittäisiä gallupeja ei kannata tuijottaa.
– On silti todettava, että tämä on keskustan historiassa musta torstai.
Keskustalle mitattiin Ylen tuoreessa kyselyssä vain 10,3 prosentin kannatus ja 1,4 prosenttiyksikön lasku. Pirkkalaisen mukaan on hyvä kuitenkin muistaa, että kannatusmittaukset vaihtelevat rajusti niin Suomessa kuin muualla Euroopassa.
– Toukokuussa keskusta sai hallituskauden parhaan mittauksen. Tunnelmat muuttuvat nopeasti, nyt se näkyy meidän kannatuksessamme negatiivisesti, hän kirjoittaa.
Puoluesihteerin mukaan kannatusmittaus kertoo ihmisten tämän hetken näkemyksen ja kansa on aina oikeassa.
– Keskustan pitkään kantama vastuu on tarkoittanut kasvojen antamista myös ikäville asioille. Sen kuitenkin totean, että vastuunkanto Suomesta ja suomalaisista on keskustan selkärangassa.
Pirkkalaisen mukaan keskusta valitsee vastakin luottamuksen hakemisen vastuunkannon ja isänmaan asioiden hoitamisen kautta. Hän uskoo, että tämä myös palkitaan eduskuntavaaleissa.
– Emme valitse nytkään helppoa tietä, se ei istuisi keskustan arvoihin. Tämä ei kuitenkaan tarkoita, ettemmekö ottaisi tämän aamun lukuja vakavasti tai että sysäisimme vastuuta puolueen ulkopuolelle.
Puoluesihteerin mukaan keskustassa mietitään varmasti tarkasti, mistä alhaiset luvut johtuvat ja mitä puolue voi tehdä paremmin. Paino on kuitenkin politiikan perusasioissa ja ratkaisujen etsimisessä.
– Siihen myös luotan, että laadukasta ehdokashankintaa jatkamalla pystymme tarjoamaan suomalaisille luottamuksen kasvoja heidän omilla kotiseuduillaan, Pirkkalainen kirjoittaa.